Genre: Information/Explanation

Doc. dr. Matjaž Ambrožič (* 1967) je po zaključeni družboslovno-jezikovni gimnaziji in odsluženi vojaščini leta 1987 začel s študijem teologije na ljubljanski Teološki fakulteti. V duhovnika je bil posvečen leta 1993. Najprej je deloval kot kaplan v Kočevju (1993 – 1996) in v Novem mestu – Šmihelu (1996 – 1996). Jeseni 1997 je odšel v Rim na Papeško univerzo Gregoriana, kjer je na Fakulteti za zgodovino Cerkve opravil podiplomski študij in leta 2002 doktoriral. Nato je bil duhovni pomočnik na Vrhniki (2001 – 2004), danes pa deluje v župniji Ljubljana – Stožice (2004 -). Znanstveno-raziskovalno in predavateljsko se udejstvuje na TEOF Univerze v Ljubljani in na njeni Enoti v Mariboru (asistent 2001, docent 2004). Znanstveno-raziskovalno dejavnost posveča področju domače cerkvene in svetne zgodovine, kakor tudi umetnostne zgodovine. Veliko časa posveča tudi preučevanju arhivskega gradiva. Rezultati Ambrožičeve znanstveno-raziskovalne dejavnosti so predvsem znanstvene monografije in razprave: • Zvonarstvo na Slovenskem, AES 15 (1993) • Il ruolo ecclesiastico, culturale e politico di dott. Janez Zlatoust Pogačar (1811-1884), Principe-vescovo di Lubiana, nella storia degli Sloveni, Roma 2002 • Ljubljanski knezoškof dr. Janez Zlatoust Pogačar. Njegova verska, kulturna in politična vloga za zgodovino Slovencev, AES 25 (2003) • Župnijska cerkev spreobrnjenja sv. Pavla na Vrhniki, Vrhnika 2002 • Župnijska cerkev sv. Fabijana in Boštjana ter sv. Jerneja v Kočevju in njene podružnice, Kočevje 2003. Poljudno-znanstveni pristop odlikuje tudi Ambrožičevi strokovni monografiji: Zvonite, zvonovi. Novi zvonovi v župnijski cerkvi sv. Martina, Srednja vas v Bohinju, Ljubljana 2000 in Sv. Jurij in sv. Lenart v Ligojni, Vrhnika 2004. Izmed njegovih razprav je najpomembnejša Die kirchliche Entwicklung nach den politischen Veränderungen (1990) und die heutige Stellung der Kirche, statistische Angaben, Organisation der Kirche, v: Die katholische Kirche in Mitteleuropa nach 1945 bis zur Gegenwart, ur. Jan Mikrut, Dom-Verlag, Wien 2006, str. 531 – 604, ki jo je napisal kot sodelavec dunajskega Internationales Forschungsinstitut zur Förderung der Kirchengeschichte in Mitteleuropa. Doc. dr. Matjaž Ambrožič je izvedenec (kolavdator) na področju zvonoslovja in orglarstva ter pisec strokovnih elaboratov ob restavracijah in nakupih zvonov in orgel. Na področju zvonarstva sodeluje z Beratungsausschuß für Deutsche Glockenwesen.